《题西岩风雨图为葛彦章作》
明代·徐庸

西岩托名隐为乐，不向林泉向城郭。闲时惟诵小山词，几度淮南桂花落。

玉堂仙客居玉峰，托交屯君情倍侬。长梢写作风雨态，神妙不测生心胸。

风声萧萧雨声急，坐听风雨湘灵泣。深掩重门草自青，凤毛零落谁同拾。

春云岂似秋云孤，九疑天远连模糊。良宵何妨警蝴蝶，薄暮任教啼鹧鸪。

鹧鸪啼彻清尘俗，萧然恍若筼筜谷。东坡先生有至言，人生不可居无竹。

作者简介：徐庸，字用理，吴郡人。采辑永乐至正统四代之诗，为《湖海耆英集》一十二卷、《南州诗集》五卷（小辋川乌丝栏钞本）、《高太史大全集十八卷》等。